《雨中复上岱宗遇聂二》
清代·罗聘

夜雨侵客枕，山云宿官阁。起听新瀑声，遥从空涧落。

因思凌孱颜，飘然出城郭。抱癖怜寡谐，不惮湿芒屩。

陟历忽逢君，笑谓似宿诺。相与事跻攀，一一恣搜索。

东崖叠壁垒，西岭攒剑锷。瞩目千芙蓉，云中辨隐约。

万松为笙竽，寒风噫崖崿。盘回走玉龙，联络垂珠箔。

大声吼波涛，小声击铃铎。石凹水凝垘，笠斜风欺箬。

黑云看屡翻，雷雨复交作。飞来涧底龙，喷洒遍林壑。

归舆时恐倾，磴滑难停脚。未免俗士讥，亦任山鬼谑。

静悟造物心，所忌在极乐。不知雨更佳，兹游足凌轹。

况有未来人，尚为尘事缚。

作者简介：（1733—1799）清安徽歙县人，字遁夫，号两峰，别号花之寺僧、金牛山人、衣云道人、蓼州渔父。金农弟子。淹雅工诗，画无不工。多摹佛像，尤喜画鬼。有《鬼趣图》，为时所称。嘉庆时居扬州，以布衣终。为“扬州八怪”之一。